En mand har erkendt sig skyldig i at have delt billeder af tre kvinder og opfordre til at redigere billederne, så de fremstår pornografiske.

Over 100 billeder har en mand fra Aalborg delt på pornografiske hjemmesider. Nu er han blevet dømt tre måneders ubetinget fængsel. Billederne, han har delt, er hverdagsbilleder fra tre af hans kones bekendtes instagramprofiler, hvor man kan se kvindernes ansigter. Den 31-årige mand har opfordret andre på internettet til at redigere billederne af kvinderne, så de fremstår som pornografiske. To af ofrene har fået en godtgørelse. En 28-årig kvinde har fået 20.000 kroner i erstatning, og en 31-årig kvinde har fået 15.000 kroner i erstatning, der skal betales af den dømte. - Retten har lagde vægt på mængden af billeder og opfordringen til at gøre dem pornografiske. Yderligere er der i år stort fokus på digitale sexkrænkelser, så derfor tæller det også, at billederne kan være nået ud til så mange personer, at de kan dukke op igen på nettet, siger anklager hos Nordjyllands Politi Thomas Klingenberg.